बृहत्संहिता/अध्यायः २२
२२ गर्भधारणाध्यायः ।।
 ज्यैष्ठसिते +अष्टम्याद्यश्चत्वारो वायुधारणा दिवसाः ।	
 मृदुशुभपवनाः शस्ताः स्निग्धघनस्थगितगगनाश्च ।।	२२.०१ ।।
 तत्रएव स्वात्याद्ये वृष्टे भचतुष्टये क्रमात्मासाः ।	
 श्रावणपूर्वा ज्ञेयाः परिस्रुता धारणास्ताः स्युः ।	२२.०२ ।।
 यदि ता स्युरेकरूपाः शुभास्ततः सान्तरास्तु न शिवाय ।	
 तस्करभयदाश्*चौक्ताः[क्.प्रोक्ताः] श्लोकाश्चाप्यत्र वासिष्ठाः ।।	२२.०३ ।।
 सविद्युतः सपृषतः सपांशुउत्करमारुताः ।	
 सार्कचन्द्रपरिच्छन्ना धारणाः शुभधारणाः ।।	२२.०४ ।।
 यदा तु विद्युतः श्रेष्ठाः *शुभाशाः[क्.शुभाशा] प्रत्युपस्थिताः ।	
 तदापि सर्वसस्यानां वृद्धिं ब्रूयाद्विचक्षणः ।।	२२.०५ ।।
 सपांशुवर्षाः सापश्च शुभा बालक्रिया अपि ।	
 पक्षिणां सुस्वरा वाचः क्रीडा पांशुजलादिषु ।।	२२.०६ ।।
 रविचन्द्रपरीवेषाः स्निग्धा नात्यन्तदूषिताः ।	
 वृष्टिस्तदापि विज्ञेया सर्वसस्य*अर्थसाधिका[क्.अभिवृद्धये] ।।	२२.०७ ।।
 मेघाः स्निग्धाः संहताश्च प्रदक्षिणगतिक्रियाः ।	
 तदा स्यान्महती वृष्टिः सर्वसस्य*अभिवृद्धये[क्.अर्थसाधिका] ।।	२२.०८ ।।